आज भी अपनों के बीच दुर्व्यवहार का शिकार हो रही हैं महिलाएं और वे इन डोरियों को पहचान भी नहीं पातीं
‘दिल धड़कने दो’ के एक दृश्य में कृपा करने या इजाज़त देने की बात पर चर्चा होती है, जहां एक पति यह कहता है कि उसके घर में कभी किसी स्त्री ने नौकरी नहीं की, लेकिन उसने अपनी पत्नी को करने दी। इस पर पत्नी
‘दिल धड़कने दो’ के एक दृश्य में कृपा करने या इजाज़त देने की बात पर चर्चा होती है, जहां एक पति यह कहता है कि उसके घर में कभी किसी स्त्री ने नौकरी नहीं की, लेकिन उसने अपनी पत्नी को करने दी। इस पर पत्नी का मित्र पति को याद दिलाता है कि जब आप किसी को इजाज़त देने की बात करते हैं, तो आप ख़ुद को नियंत्रक की स्थिति में रखते हैं।’ यह नियंत्रण, कृपालु या संरक्षक बनना केवल शब्द नहीं हैं। इसकी पूरी परिभाषा है, व्यवहार का पूरा व्याकरण है और यह कई स्त्रियों के जीवन पर छाया घुटन का तम है।
महिलाएं ख़ुद को समाज की अहम इकाई साबित कर चुकी हैं। वे पहले भी थीं, लेकिन इसकी तस्दीक़ ख़ुद करने से गुरेज़ करती थीं। अब वे समर्थ हैं और मुखर भी, लेकिन यह पूरा सच नहीं है। आज भी घरों की चारदीवारों के पीछे और अपनों के बीच महिलाएं दुर्व्यवहार और दमन का शिकार हो रही हैं। चाहे वो वर्किंग हों या होममेकर, महिलाओं के प्रति मालिकाना रवैया आज भी दिख रहा है।
सिद्ध हो चुका है कि महिलाएं बेहतर मैनेजर और सलाहकार होती हैं, वहीं कई घरों में उन्हें बोलने तक नहीं दिया जाता। वे अपने ही घर में स्वतंत्र महसूस नहीं कर पाती हैं जो उनके प्रति हीन रवैया रखे जाने की तरफ़ इशारा करता है। उन्हें इतना निम्न महसूस करवा दिया जाता है कि उनका आत्मसम्मान ख़त्म हो जाता है और आत्मविश्वास आहत होता है। उनका मज़ाक़ उड़ाना, उनकी बातों को बीच में काटना, उनकी ज़रूरतों को दरकिनार करना गंभीर नकारात्मक व्यवहार हैं, जो आज भी हो रहे हैं।
लेकिन इससे भी गंभीर बात ये है कि महिलाएं अपने प्रति हो रहे ऐसे व्यवहार को सामान्य समझकर सहन कर जाती हैं और इस रवैए का विरोध तक नहीं करतीं।
क्या आपने अपने प्रति ऐसा व्यवहार देखा है?
पहचानिए और समझिए 
निर्णय प्रक्रिया में उपेक्षा- आपके घरवाले आपकी विचारधारा, दृष्टिकोण और निर्णय लेने की क्षमता को महत्व नहीं देते, आपको बातचीत में स्थान नहीं मिलता है, तो इससे स्पष्ट है कि छोटे-छोटे फ़ैसलों में आपके मत की उपेक्षा की जा रही है।
समझिए... महिलाएं स्वाभाविक रूप से परिवार की नींव होती हैं। आपके सुझाव और विचार उतने ही मायने रखते हैं जितने घर के पुरुष और दूसरे सदस्यों के। यदि आपको महसूस हो कि आपकी राय पूछी ही नहीं जा रही है या फिर घर के मामलों में आपको सम्मिलित नहीं किया जा रहा है, तो ये संकेत है नियंत्रित किए जाने का।
दोषारोपण- महिलाएं घर में हर एक चीज़ की ज़िम्मेदारी लेती हैं, जबकि घर को ठीक रखने, सामान जगह पर रखने जैसे छोटे-छोटे कार्य घर के हर सदस्य की ज़िम्मेदारी होती है। लेकिन अक्सर घर में कुछ अस्त-व्यस्त हो जाए तो उसके लिए भी दोषारोपण महिला पर ही किया जाता है। इसके अलावा भी कोई भी चीज़ या गतिविधि, गर अच्छी न हुई हो, चाहे वो बच्चे की ग़लती हो या घर में काम करने वाली मददगार की, उंगली महिला पर ही उठती है।
समझिए... ये एक संकेत है कि आप नियंत्रण में रह रही हैं, आपके केवल कर्तव्य हैं, अधिकार नहीं।
अनुचित टिप्पणियां और आपत्तिजनक व्यवहार- क्या आपको घर में अनुचित टिप्पणियों, आपत्तिजनक व्यवहार या निराशा महसूस कराने वाली बातों का सामना करना पड़ता है?
समझिए... यह आपके समूचे वजूद की अवहेलना है। निश्चित ही, घर के माहौल में समानता की कमी है।
बात को बीच में काटना या रूखा उत्तर देना- क्या घर में कोई आपको आपकी बात पूरी नहीं करने दे रहा या फिर बेरुख़ी से आपकी बात काट के आपको वहीं चुप कराया जा रहा है?
समझिए... जब घर के सभी सदस्य बात कर सकते हैं, अपना मत रख सकते हैं या चर्चा कर सकते हैं, तब अगर आपकी बात को बीच में ही काटकर रुखाई से रोका जा रहा है, तो यह स्पष्ट है कि आपको महत्व नहीं दिया जा रहा है। आपको बोलने की आज़ादी भी नहीं है।
व्यक्तिगत इच्छाओं की अवहेलना- एक महिला हमेशा अपने घर के लोगों की इच्छाओं को क़दर करती है। लेकिन ग़ौर कीजिए कि क्या आपकी व्यक्तिगत इच्छाओं और आवश्यकताओं की अवहेलना की जाती है और उन्हें अकारण ही नज़रअंदाज़ किया जाता है?
समझिए... यह संकेत है कि स्त्री की आवश्यकताओं, सम्मानजनक जीवन, वाजिब ज़रूरतों को प्राथमिकता ही नहीं समझा जा रहा है। यह नियंत्रण करने का ही एक तरीक़ा है।
कीजिए आत्मसम्मान की रक्षा
बोलना सीखें... 
अपने आत्मसम्मान की रक्षा करने की शुरुआत आपके बोलने से होगी। जब तक आप अपने प्रति हो रहे दुर्व्यव्यहार का विरोध नहीं करेंगी, तब तक दुर्व्यव्यहार करने वाले लोग अपनी ग़लतियों को समझ नही सकेंगे। अपने लिए खड़े होकर अपनी बात स्पष्ट रूप से रखें। अपने परिजनों को ये बताएं कि आप कैसा महसूस कर रही हैं। साथ ही सीमाओं की चर्चा करें। अपनी भावनाओं, अनुभवों और उम्मीदों को समझाने का प्रयास करें।
ना कहना भी ज़रूरी 
महिलाओं का मन इतना संवेदनशील और दयालु होता है कि वे हर मामले में सहज रूप से हामी भर देती हैं। और जब आसानी से लोगों के हिसाब से काम होने लगता है तो वे आपको ‘फॉर ग्रांटेड’ लेने लगते हैं। इसके कारण उन्हें ना सुनने की आदत नहीं रह जाती और वे आपसे ना सुनना ही नहीं चाहते। वहीं आप अपमान और संघर्ष को सामान्य मानकर जीवन जीने लगती हैं। इस घेरे को तोड़ें, समझें कि असहमति जताना और ना बोलना भी ज़रूरी है।
कुछ काम छोड़ दें 
ज़रूरी नहीं कि आप हर काम करें। देखा गया है कि लोगों को किसी चीज़ या इंसान की क़ीमत उसके मौजूद/सुलभ न होने पर ही पता चलती है। अत: आप अपने अंदर एक बदलाव ला सकती हैं कि जो छोटे-छोटे काम आप हाथ में करके दे रही थीं, वो बंद कर दें। या जब तक आपसे मांगा न जाए आप आगे रहकर न दें। इससे आपकी और आपके कार्यों की कमी खलने लगेगी और आपकी उपस्थिति का सम्मान होगा।
ख़ुद पर ध्यान दें 
अपनी बाहरी दुनिया को महत्व दें। या फिर ऐसी गतिविधियों को महत्व दें जिनमें आपको रुचि हो, जैसे आपके शौक़। ख़ुद से प्रेम करें और अपनी प्राथमिकताएं बदलें। जब आप अपनी सखियों के साथ समय बिताएंगी और सोशल होंगी, तो आपका आत्मविश्वास बढ़ेगा और घर में भी आपकी छवि पर प्रभाव पड़ेगा। अगर आप वर्किंग हैं तो अपने काम को और बेहतर करने पर ध्यान दें। और अगर होममेकर हैं, तो अपनी छुपी हुई प्रतिभा को निखारें।